钦定古今图书集成/明伦汇编/官常典/第719卷 > 李育德
## 钦定古今图书集成/明伦汇编/官常典/第719卷 > 李育德

按《唐书忠义传》：“育德，赵州人。祖谔，仕隋通州刺史，为
名臣。世富于财，家僮百人。天下乱，乃私完械甲，婴武
陟城自保，人多从之，遂为长。剧贼来掠，不能克。隋亡，
与柳燮等归李密，私署总管。密为王世充所破，以郡
来降，即拜陟州刺史。兄厚德自贼所逃归，度河复被
执。贼使招育德，阳许之，故兄不死。贼帅段大师令裨”
校以兵守，厚德阴得其驩，乃与州人贾慈行谋逐贼。
慈行夜登城呼曰：“唐兵登矣！”厚德自狱拥群囚噪而
出，斩长史，众不敢动，大师缒城走，即拜殷州刺史。厚
德省亲，留育德以守，引兵拔贼河内堡三十一所。世
充怒，悉锐士攻之，城陷，犹力战，与三弟皆殁。